Skole byt spit af oor gemeenskap se vete | Maroela Media
Die KwaZulu-Natalse departement van onderwys het ter wille van leerders en personeel se veiligheid besluit om die heropening van 11 skole in die uMkhambathini-distrik met 'n dag uit te stel.
Dié besluit volg nadat die betrokke skole se personeel deur lede van die gemeenskap met die dood gedreig is nadat hulle probeer het om slotte en kettings aan die skole se hekke oop te breek om toegang te verkry.
Kwazi Mshengu, LUR vir onderwys in KwaZulu-Natal, sê die skole se hekke is deur lede van die gemeenskap toegesluit sodat die leerders nie Woensdag kan terugkeer nie. Dit te midde van 'n voortdurende regsdispuut in die plaaslike tradisionele leierskap wat reeds voor die hof is.
"Wat frustrerend is, is dat die dispuut niks met onderwys te doen het nie en tog het sommige lede van die gemeenskap gekies om skole as 'n sagte teiken en 'n bedingingsinstrument te gebruik," sê die LUR nou.
Die departement het nie die skole geïdentifiseer nie. Die departement van gemeenskapsveiligheid, sekuriteit en skakeling se hulp is ingeroep om die situasie te probeer bemiddel.
Die betrokke skole sal nou eers Donderdag heropen terwyl die res van KwaZulu-Natal en ander kusprovinsies se leerders reeds Woensdag na die skoolbanke terugkeer.
Omdat hul domonnosel is, wil hul he die kinders moet ook so wees.
Die gemeenskap het deesdae te veel sê oor die regering se gesag en outoriteit. Is dit nie 'n kriminele oortreding om iemand met die dood te dreig nie? Diesulkes moet gearresteer en toegesluit word.